**Život s fotografskom kamerom**

Medar je umjetnik koji je znao gledati, i čije je razmišljanje bilo koncentrirano na bit viđenog u čistom vizualnom smislu - a tek povremeno i u nekim drugim, prenesenim konotacijama. Odatle nesumnjivo umjetnički zasnovana dokumentarnost njegove fotografije, odatle ljepota crno-bijele fakture njegovih fotosa u kojima uvijek diše dubina slike - bilo da se radi o širokom pejzažu s detaljima na njegovim dalekim rubovima, ili o intimi portreta koji otkriva sakriveno ispod površine viđenog, naslućuje slojevitost žive ljudske duše što proviruje kroz nabore kože ili sjaj oka. Posebna je odlika njegovih fotografija što sve u njima (kažemo namjerno »u«, a ne »na« njima) egzistira svojom životnošću - od čovjekova lica i lika, i pokreta ljudskog I životinjskog, do onog vidrićevskog prostiranja prirode ili njenih skamenjenih ili sleđenih oblika. Oko Medarove kamare njegovo je vlastito, neotuđeno. On tim svojim pogledom kamare miluje viđeno, uranja u nj gotovo s nekom radošću nad viđenim i doživljenim, i odatle blagost njegova fotografske kamare, odatle liričnost njenih pristupa i pozicija. U opusu te kamare nenametljivo je prisutna duša umjetnika koji je u svom objektu uvijek osobno angažiran. Motivi su raznovrsni, prožeti bilo čvrstinom makedonskih vizura ili nostalgijom dubrovačkih slika i mediteranskih pejzaža i prilika, sve do onog fakturalnog sfumata u »Krpanju mreže II« ili dviju snažnih vizura Hrvatskog zagorja. Zatim je tu poklon, u smislu stalnog hodočašća rodnom Gradu koji ga je vjerojatno učio ljubiti život, onaj skromni, jednostavni, pun uspomena poput kakve lirske šetnje. Posebna Medarovih životna preokupacija je Teatar, i to onaj nacionalni u rodnome gradu Zagrebu. Tu njegova kamera samozatajno bilježi susrete i prizore predstava, ali iznad svega zaustavlja u vremenu ličnosti kazališnih umjetnika; serija Medarovih portreta iz - možemo danas već slobodno reci povijesti HNK - kapitalan je umjetnički prilog dokumentiranju naših novijih kulturnih zbivanja. Od površine ljudskog lica kakvog kazališnog portreta do najčišće foto-grafike njegovih zimskih pejzaža, Medar virtuozno vlada elementima rasvjete u smislu likovne dramaturgije odabranog fotomotiva. I u tome je zaista majstor koji je stvorio opus neprolazne vrijednosti.

Nenad Turkalj